V. Veteška, podpredseda NR SR: (2008-04-03):
I. Valentovič, minister zdravotníctva SR: Charakteristikou starostlivosti v odbore je komplexný rozsah medicínskych činností na úrovni všeobecnej ambulantnej zdravotnej starostlivosti. Podpora zdravia, prevencia, včasná a rýchla diagnostika, diferenciálna diagnostika, komplexná liečba, rehabilitácia a ďalšia starostlivosť, vrátane poskytovania prvej lekárskej pomoci. Všeobecný lekár poskytuje zdravotnú starostlivosť na úrovni súčasných, reálne dostupných poznatkov a s adekvátnym rozsahom vedomostí vlastnými prostriedkami. V prípade potreby sprostredkuje efektívne využitie ďalších služieb v hierarchii zdravotníctva. Vo svojej práci sa riadi princípom zachovania integračnej a koordinačnej funkcie všeobecného lekárstva, vrátane manažovania zdravotnej starostlivosti osoby. Pri svojej odbornej činnosti zohľadňuje problematiku svojho odboru v regióne v nadväznosti na celoštátnu zdravotnú situáciu.“ Samozrejme, nemôžem tu čítať celú koncepciu, pretože ďalší kolegovia by sa už nedostali asi k slovu, ale vypichnem niektoré veci, ktoré sa vzťahujú na vami položenú otázku. „V rámci diagnostiky a liečby všeobecný lekár pozná a realizuje,“ potom sú tam uvedené rôzne body, prečítam jeden z nich, „rozpoznanie vlastných možností a schopností diagnostikovať a liečiť stav vlastnými silami a včasné rozhodnutie o vhodnosti pomoci konziliárnych služieb.“ Zase, ak dovolíte, vynechám časť z tejto koncepcie a prikročím k trendom vývoja starostlivosti v odbore. „V nadväznosti na transformačné kroky v zdravotníctve sa ťažisko zdravotnej starostlivosti prenesie do ambulantnej starostlivosti všeobecných lekárov. Všeobecný lekár bude zohrávať kľúčovú úlohu v oblasti prevencie, diagnostiky a liečby v integrácii poskytovanej zdravotnej starostlivosti a v manažmente osoby.“ Zase si dovolím nejakú časť preskočiť a budem hovoriť ďalej: „Na úseku prevencie sa bude všeobecný lekár zameriavať na nozologické jednotky podľa priorít zdravotnej politiky štátu. Kardiovaskulárne ochorenia, ďalšie ochorenia so závažným celospoločenským dopadom ako napríklad diabetes mellitus, poruchy lipidového metabolizmu, atď., atď. a medziiným duševné poruchy a poruchy správania. Čo sa týka manažmentu zdravotnej starostlivosti osoby, v hierarchii ambulantnej zdravotnej starostlivosti všeobecnému lekárovi patrí manažovanie zdravotnej starostlivosti, keďže jeho nenahraditeľnou funkciou je gatekeeping, triediaca funkcia, integrácia vyšetrení a liečby osoby, jej kontinuita a dostupnosť. Manažovanie osoby spočíva v efektívnom zosúladení diagnostických a terapeutických postupov s cieľom čo najrýchlejšie začať a úspešne zvládnuť liečebný proces. Manažmentom zdravotnej starostlivosti osoby všeobecným lekárom sa zamedzí nadbytočným a neodôvodneným vyšetreniam a polypragmázii, ktorá poškodzuje osobu. Všeobecný lekár bude klásť dôraz na účelné využívanie finančných prostriedkov verejného zdravotného poistenia so snahou o efektivitu vynakladania investícií do zdravotného stavu obyvateľstva, čo sa stane základom úspešného manažmentu zdravotnej starostlivosti osoby.“ Zase ak dovolíte, vynechám niektoré pasáže a budem pokračovať vzdelávaním pracovníkov v odbore. Ak si vyhľadáte náplň špecializačného štúdia v odbore všeobecné lekárstvo, tak sa tam dočítate – a nebudem to, samozrejme, celé čítať, pretože je toho niekoľko strán, čo všetko v rámci špecializačného štúdia musí absolvovať lekár, ktorý sa pripravuje na špecializáciu zo všeobecného lekárstva. Okrem iného sú tam uvedené hodnotiace diagnostické  a terapeutické postupy. Je ich tu uvedených 10 a napríklad bod 7 hovorí, že musí vlastne zvládnuť prvú pomoc pri akútnych vybraných psychických poruchách, nadviazanie kontaktu a vedenie rozhovoru s psychicky chorým, krízovú intervenciu, indikáciu ďalšej psychologickej a psychiatrickej starostlivosti. Ak pôjdeme ďalej v rámci špecializačnej prípravy, dočítame sa, že v rámci tejto prípravy musí cirkulovať na rôznych iných pracoviskách, ktoré sa vzťahujú na rôzne medicínske špecializácie a okrem iného napríklad na psychiatrii musí odcirkulovať jeden mesiac. Hovorím len o psychiatrii, keďže vaša otázka sa týkala psychiatrie. Takže vzhľadom k uvedenému som sa teda snažil nielen vysvetliť problematiku psychických ochorení, ale snažil som sa objasniť, že tie kroky, ktoré pripravilo ministerstvo zdravotníctva, sú vlastne transformačné kroky tak, ako boli v minulosti pripravované. Ďakujem, skončil som.